kardosdrur/scandi-wiki huggingface dataset:
David Byrne (politiker)

David Byrne (født 6. april 1947 i County Kildare, Irland) er en irsk jurist og politiker fra partiet Fianna Fáil, der var Europa-Kommissær for sundhed og forbrugerbeskyttelse fra 1999 til 2004 i Prodi-kommissionen. Han var dommer ved Det Internationale Handelskammers voldgiftsret i Paris 1990-1997 og Irlands statsadvokat (Attorney General of Ireland) 1997-1999.

I sin embedsperiode som EU-kommissær var Byrne en vigtig drivkraft bag europæisk lovgivning om tobakskontrol, såsom direktiver, der forbyder tobaksreklamer og regulerer tobaksprodukter, i overensstemmelse med WHO's rammekonvention om tobakskontrol. Under hans ledelse oprettede EU også Det Europæiske Center for Forebyggelse af og Kontrol med Sygdomme i 2004.

Efter han stoppede som EU-kommissær i 2004 var Byrne WHO's særlige repræsentant for revisionen af det internationale sundhedsregulativ i en periode på seks måneder efter en række udbrud af SARS og fugleinfluenza. Han blev i 2006 kansler for Dublin City University.

Byrne er uddannet på University College Dublin hvor han fik en bachelorgrad i økonomi, etik og politik. Han læste jura på King's Inns. I sin studietid i Dublin grundlagde han Free Legal Advice Centre, en studenterdrevet organisation, der ydede retshjælp til borgerne. Byrne blev advokat i 1970 og virkede derefter ved både irske og internationale domstole.

Referencer 

Europa-Kommissærer fra Irland
Europa-Kommissærer 1999-2004
Politikere fra Irland
Jurister fra Irland
Honduras' flag

Honduras' flag består af tre lige store vandrette striber af to turkise ydersider og en hvid stribe i midten. I den hvide stribe er der fem turkise stjerner. Tidligere har ydersiderne samt stjernerne været mørkeblå. Det nuværende flags form stammer fra 1949.

De to ydre turkise farver sammen med den hvide farve henviser til at landet er placeret mellem Stillehavet og Det Caribiske Hav. Farven hvid henviser også til dets folks fred og velstand. De fem stjerner i flaget repræsenterer de fem nationer, der udgjorde det tidligere Mellemamerikas Forenede Stater.

Referencer

Honduras
Honduras
Olivér Várhelyi

Olivér Várhelyi (født 22. marts 1972 i Szeged) er en ungarsk advokat og diplomat. Han var været Europa-Kommissær for naboskabspolitik og udvidelse i von der Leyen-kommissionen siden 2019.

Uddannelse 
Várhelyi har en master-grad i europæiske retsstudier fra Aalborg Universitet i Danmark fra 1994, og blev jurist ved Szeged Universitet i Ungarn i 1996. I 2005 bestod han advokateksamen.

Karriere 
Várhelyi startede sin karriere i den ungarske offentlige administration i 1996 i ministeriet for industri og handel. Derefter kom han til udenrigsministeriet, hvor han stod for tilpasning til EU-retten. Fra 1998 til 2001 var han kabinetschef for chefen for den juridiske enhed i ministeriet. Derefter flyttede han til Bruxelles til Ungarske EU-mission til EU, som juridisk rådgiver og derefter chef for den juridisk tjeneste indtil 2006, efter Ungarns optagelse i EU.

Derefter var Várhelyi i to år leder af EU-retsafdelingen i det ungarske justitsministerium. Fra 2008 til 2011 var han enhedschef i Europa-Kommissionen med ansvar for industrielle ejendomsrettigheder i Generaldirektoratet for det indre marked og tjenester.

Han flyttede herefter tilbage til den ungarske udenrigstjeneste, fra 2011 som souschef og derefter fra 2015 som leder af den faste repræsentation i Bruxelles, med rang af ekstraordinær og befuldmægtiget ambassadør. I sin rolle som ambassadør i EU blev han anset for at være meget loyal over for Orbán, på trods af at han ikke havde noget formelt partitilhørsforhold. Han anses for at være meget intelligent og ekstremt vidende, men hans stil er blevet beskrevet som "utrolig uhøflig", med "en grov ledelsesstil, der har inkluderet at råbe, skrige og bande ad medarbejderne", såvel som en mere kamplysten tilgang til ambassadørmøder end andre faste repræsentanter.

I 2019 blev Várhelyi udnævnt af Ungarns premierminister Viktor Orbán til posten som Ungarns Europa-Kommissær til von der Leyen-kommissionen, efter at Europa-Parlamentet havde afvist hans første udnævnelse, László Trócsányi. Han fik ressortområdet europæisk naboskab og udvidelse. Hans udnævnelse blev hilst velkommen af Orbáns trofaste allierede, herunder Serbiens præsident Aleksandar Vučić og den bosnisk-serbiske leder Milorad Dodik. Den blev kritiseret af flere observatører og udvidelseseksperter. Ved høringen i Europa-Parlamentet fik Várhelyi ikke to tredjedele af stemmerne, og blev derfor udsat for en ekstra runde med skriftlige spørgsmål fra parlamentsmedlemmerne.

I sin formueerklæring erklærede Várhelyi ejerskab af en 5035 m2 stor gård i Szentendre, et 160 m2 familiehus i Szeged med have på 586 m2 og en 57 m2 lejlighed i Budapest. Han erklærede også ejerskab af en BMW fra 1992 og en Lexus RS fra 2018.

Varhelyi skabte kontrovers 15. februar 2023 ved at kalde medlemmerne af Europa-Parlamentet "idioter" under en høring om det vestlige Balkan. På grund af denne hændelse krævede flere MEP'er Varhelyis afgang.

Referencer 

Europa-Kommissærer fra Ungarn
Europa-Kommissærer 2019-2024
Alumni fra Aalborg Universitet
Diplomater fra Ungarn
Didier Reynders

Didier Reynders (født 6. august 1958 i Liège) er en belgisk politiker og medlem af partiet Mouvement Réformateur (MR), der har været Europa-Kommissær for retlige anliggender siden 2019. Han var minister uden afbrydelse fra 1999 til 2019, indtil han trak sig for at blive belgisk Europa-Kommissær.

Politisk karriere i Belgien 
Han var finansminister fra 1999 indtil december 2011, og derefter udenrigsminister og europaminister til 2019. Fra december 2018 var han tillige forsvarsminister.

Reynders var også vicepremierminister fra 2004 til 2019 og medlem af Belgiens parlament fra 1992 til 2019. Han var medlem af byrådet i Liège fra 1988 til 2012 og medlem af byrådet i Uccle fra 2012 til 2018.

Han var formand for Mouvement Réformateur fra 2004 til 2011.

Uddannelse 
Reynders er uddannet jurist på Liège Universitet fra 1981.

Erhvervskarriere 
Reynders arbejdede som advokat fra 1981 til 1985. Han var generaldirektør for afdelingen for lokale myndigheder i ministeriet for Vallonien 1985-1988. I 1987-1988 var han desuden stabschef for vicepremierministeren, justitsministeren og ministeren for institutionelle reformer.

Han var formand for Belgiens nationale jernbaneselskab 1986-1991.

Billeder

Referencer 

Europa-Kommissærer fra Belgien
Europa-Kommissærer 2019-2024
Politikere fra Belgien
Ministre fra Belgien
Personer fra Liège
Kanin på menuen

Kanin på menuen (originaltitel: Bill of Hare) er en Warner Bros. Merrie Melodies tegnefilm fra 1962 instrueret af Robert McKimson.  Kortfilmen blev udgivet den 9. juni 1962 og har Snurre Snup og den Tasmanske Djævel i hovedrollerne.

Handling 
Tegnefilmen åbner i en kystby, hvor en kasse bliver losset fra et fragtskib, der tilhører Snobjergs Videnskabsekspedition. Nettet, der holder kassen, knækker og slipper den tasmanske djævel fri. Taz kommer på land og lugter, at der bliver tilberedt mad. Han ser Snurre Snup under molen der er ved at tilberede et måltid i en gryde. Taz smider Snurre i puljen, men Snurre narrer ham til at skifte plads. Snurre lægger gryden i en kanon og affyrer den som en kanonkugle ud i havet.

I næste scene ses Snurre i færd med at bruge et rotisseri til at riste kuglerødder over åben ild. Taz binder Snurre tik rotisseriet indtil det afsløres, at han rent faktisk drejer håndsvinget på en lastvogns motor. Taz bliver kørt over af lastvognen, og Snurre slipper endnu engang væk igen

Snurre overbeviser Taz om, at hans eneste fødekilde er en elg. De går over til en jernbanetunnel, som Bugs afleverer som en elghule. I forsøg på at fange en elg bliver Taz kørt over to gange af tog og en gang af Snurre, der rider på en elg.

Taz slår Bugs igen, men Snurre narrer Taz ved at påtage sig en forklædning som tjener på en restaurant og fodre ham med et spyd med tre tændte dynamitpinde. Dynamitten sprænger i Taz' mave, og Taz jagter Snurre, og ender med Taz fanget i et bur i byens zoologiske have.

Krediteringer 

 Instruktør: Robert McKimson
 Producer: David H. DePatie 
 Manuskript: John Dunn
 Animatorer: Warren Batchelder, Keith Darling, Ted Bonnicksen, George Grandpre'
 Layout og baggrundstegner: Robert Gribbroek
 Klipper: Treg Brown
 Stemmer: Mel Blanc 
 Musik: Milt Franklyn

Referencer

Eksterne henvisninger 

 

Film fra 1962
Tegnefilm fra USA
Nexteer Automotive

Nexteer Automotive er en amerikansk underleverandør til bilindustrien, der producerer drivlinjer og andre bildele. De har hovedkvarter i Auburn Hills, Michigan. Siden 2010 har virksomheden været ejet af kinesiske Pacific Century Motors og siden 2013 har de været børsnoteret på Hong Kong Stock Exchange. De har over 13.000 ansatte og 28 fabrikker.

Referencer 

Fremstillingsvirksomheder fra USA
Eaton Corporation

Eaton Corporation er et amerikansk-irsk industriselskab med hovedkvarter i Dublin, Irland og i Cleveland, Ohio. Eaton udvikler og producerer komponenter til hydraulik, elektriske systemer, bilindustri og flyindustri. Eaton havde i 2022 91.924 ansatte og en omsætning på 20,75 mia. USD.

Referencer 

Virksomheder fra Irland
Fremstillingsvirksomheder fra USA
Pil (sanger)

Pil (født Pil Kalinka Nygaard Jeppesen i 1991), er en dansk sangerinde og sangskriver, kendt for radiohits som "Dronning af Månen" og "Omvendt" - sidstnævnte skrevet sammen med musikeren Andreas Odbjerg.

Historie
Pil er opvokset i Farum, hvor hun som barn lærte at spille på familiens klaver. Hun fik undervisning ved Furesø Musikskole, og brugte gennem hele ungdommen musikken som sit åndehul i fritiden. Det var ifølge hende selv på intet tidspunkt målet at blive professionel musiker. Faktisk nåede hun at læse psykologi ved Århus Universitet i halvandet år, inden hun i 2016 begyndte at udgive sange i eget navn - først på engelsk, men siden 2018 også på dansk. 

Ifølge musikmagasinet "HQ Music" spillede sangerinden Medina en stor rolle for den unge Pil, da hun alligevel valgte at gå musikervejen. Medina skulle ifølge magasinet være et stort forbillede, hvad der siden er blevet bekræftet af Pil.

Debutsinglen "Nattely" udkom 9. marts 2018, og året efter, 18. oktober 2019, kom så den anmelderroste EP, "Når Du Går Herfra".<ref name="Pil-AM-Nattely">Pil: "Nattely", Apple Music, 9. marts 2018, (hentet 21. oktober 2023)</ref>

Pil albumdebuterede med "Kom vi flyver, siger du" den 13. maj 2022.

Singlen "Dronning af Månen" var op til 2023 hendes mest spillede nummer på DR.

Priser
Pil vandt i 2021 talentprojektet, Karrierekanonen, hos Danmarks Radio, med hvilket der fulgte et talentudviklingsforløb. I oktober 2023 blev Pil desuden tildelt DR's "P3 Talentpris" og 100.000 kroner i præmie.

Diskografi
Album
 2022 – Kom vi flyver, siger duEP'er
 2019 – Når Du Går Herfra Singler 
 2018 – Nattely 2020 – Gulvet 2021 – Omvendt 2021 – Inde I Mig 2022 – Gulvet 22 2022 – Ingenting Jeg Hellere Vil 2023 – Dronning af Månen 2023 – Dér 2023 – Andre Venner''

Referencer 

Sangere fra Danmark
Cooper Standard Automotive

Cooper Standard Automotive Inc. er en amerikansk producent af systemer og komponenter til bilindustrien. Cooper Standard har ca. 32.000 ansatte i 20 lande.

Referencer 

Fremstillingsvirksomheder fra USA
Svankær

Svankær eller Svankjær (gl. stavemåde, stadig i brug lokalt) er en landsby i Thy, i Hvidbjerg Vesten Å Sogn. Landsbyen hører til Thisted Kommune og ligger i Region Nordjylland.

Mod vest grænser Svankær op til Nationalpark Thy, 4 km nordøst for landsbyen ligger Ovesø, og 1 km mod øst strømmer Hvidbjerg Å.

I Svankær ligger Hvidbjerg Kirke (Svankær Kirke), der blev opført i 1100-tallet i romansk stil.

Svankær absorberede til nord den mindre landsby Hvidbjerg, som nu anses som værende en del af Svankær.

I Svankær lå Svankjær Efterskole, der åbnede i 1977 og lukkede i 2016. Knap 3000 elever har gået på efterskolen. Den gamle efterskole ligger nu hus til et kollegie for en HF-uddannelse.

Svankær hørte tidligere til den daværende Sydthy Kommune i Viborg Amt.

Referencer 

Byer i Thisted Kommune
TI Fluid Systems

TI Fluid Systems er en britisk producent af væskesystemer til bilindustrien. Systemerne inkluderer brændstof-tanksystemer, køle-systemer og bremsesystemer. Der bildele kendes under mærker som Bundy, Walbro og Marwal.

Referencer 

Fremstillingsvirksomheder fra Storbritannien
Kornat

Kornat (udtalt )  er en ø i den kroatiske del af Adriaterhavet, i det centrale Dalmatien. Met et areal på 32,44 km2 er den den 16. største ø i Kroatien og den største i øgruppen Kornati øerne.
Den er en del af Kornati Nationalpark, som består af  89 øer, holme og klipper.

I det 19. århundrede var øen alternativt kendt som Insel Incoronata (på tysk) og Krunarski Otok (på kroatisk).

Ifølge folketællingen i 2001 havde øen en samlet befolkning på 7, selvom der ikke er nogen faste bosættelser på øen. Kornatis kystlinje er 68,79 km lang.

I nyere historie blev øen berygtet som stedet for det, der blev kaldt "Kornat-tragedien" ( ), da en gruppe brandmænd, der blev fløjet ind som en del af brandslukningsindsatsen ved kysten i 2007, omkom. Tolv ud af tretten mænd, der befandt sig omgivet af ild, blev dræbt ved ulykken, som var det største tab af menneskeliv i den kroatiske brandsluknings historie.

Referencer 

Øer i Kroatien
Adriaterhavet
Mogenstrup Kirke

Mogenstrup Kirke er en middelalderlig kirke beliggende lidt nord for byen Mogenstrup i Mogenstrup Sogn, Næstved Provsti (Roskilde Stift)..

Kirken ligger ud til Præstø Landevej og ved siden af den nu nedlagte Mogenstrup Kro og den berømte Skt. Mogens Kilde, som i århundrede samlede store menneskeskarer på Skt. Hans Dag.

Kor og skib er opført i kampesten, mens tilbygningerne fra omkring 1500 er i munkesten.

I Mogenstrup kirkes kor findes kalkmalerier, som stammer fra 1425. Prædikestolen fra 1633 er i bruskbarok og skåret af Abel Schrøder den yngre. Norddøren er i ca. 1475 bemalet med en korsfæstelsesscene.

I kunst 
Den velkendte kunstner i det moderne gennembrud, L.A. Ring, der selv stammede fra den nærliggende by Ring, skabte adskillige malerier af Mogenstrup Kirke, Mogenstrup Kro og de omkringliggende områder. Eksempler på hans malerier af kirken kan ses nedenfor:

Referencer

Kirker i Næstved Kommune
Kirker i Roskilde Stift
Terry Reintke

Theresa Reintke (født 9. maj 1987 i Gelsenkirchen) er en tysk politiker, der siden 2014 har været medlem af Europa-Parlamentet fra Tyskland. Hun blev medformand for Gruppen De Grønne/Den Europæiske Fri Alliance i Europa-Parlamentet i 2022. Nationalt er hun er medlem af Bündnis 90/Die Grünen. Fra 2011 til 2013 var hun talsmand for Federation of Young European Greens.

Tidlige liv og uddannelse 
Reintke er født og opvokset i Gelsenkirchen. Hun har studeret statskundskab ved Otto-Suhr-Institut ved Det Freie Universität Berlin, hvor hendes afhandling handlede om "Lokale NGO'er og seksualiseret vold i Balkan-konflikterne". Hun har arbejdet som rådgiver i Forbundsdagen for parlamentsmedlem .

Politisk karriere 
Reintke var medlem af bestyrelsen for German Green Youth fra 2008 til 2009, og var fra 2011 til 2013 talsmand for Federation of Young European Greens.

Reintke blev valgt til Europa-Parlamentet ved valget i 2014.

Privatliv 
Reintke bor i Bruxelles i et forhold med Mélanie Vogel.

Referencer 

Personer fra Gelsenkirchen
Medlemmer af Europa-Parlamentet fra Tyskland
Politikere fra Bündnis 90/Die Grünen
Mélanie Vogel

Mélanie Vogel (født 22. maj 1985) er en fransk akademiker og politiker for det grønne parti Europe Écologie Les Verts (EELV), som har været medlem af det franske senat siden 2021 for valgkredsen franske statsborgere, der bor i udlandet.

Vogel var leder af EÉLV's valgkamp ved valget til Europa-Parlamentet i 2014 og arbejdede senere som rådgiver for gruppen Gruppen af De Grønne/Europæiske Frie Alliance i Europa-Parlamentet om forfatningsmæssige forhold.

I Senatet sidder Vogel i Udvalget om Sociale Anliggender.

Vogel har været medformand for De Europæiske Grønne sammen med Thomas Waitz siden 5. juni 2022.

Privatliv 
Vogel bor i Bruxelles og er i et forhold med Terry Reintke.

Referencer 

Politikere fra Frankrig
Senatorer fra Frankrig
FSO Safer

FSO Safer er et ombygget tankskib, der ligger ud for Yemens kyst i Det Røde Hav. Det blev bygget i 1976 som tankskib, men senere ombygget til at fungere som en flydende benzintank, hvilket kaldes en "floating storage and offloading unit" på engelsk (derfor FSO før navnet). Skibet har ikke været i funktion siden 2015, hvor det blev forladt, pga. udbrudet af borgerkrigen i Yemen.

Formålet med at have skibet liggende ud for Yemens kyst har været at olien kunne blive transporteret derud fra den yeminitiske ørken for derfra at kommer over på andre skibe.

Afværget katastrofe 
I 2020 gik der hul på skibet, hvilket kunne have afstedkommet, at det ville være sunket i løbet af nogle dage, så man iværksatte en redningsaktion, der sluttede i sommeren 2023, men arbejdet har trukket ud pga. en lokal konflikt i Yemen, men til sidst valgte man at sætte redningsaktionen igang, hvorefter man kunne ordne det juridiske aspekt. Redningsaktionen kostede ifølge FN 143 mio. dollars. Det meste af de 1,14 mio. tønder olie blev flyttet til Djibouti.

Hvis ikke man havde foretaget sig noget, ville oprydningen have kostet 20 mia. dollars, men alligevel var det et problem at skaffe financering. Der endte med at blive doneret 122 mio. dollar fra 23 forskellige lande, EU, privatpersoner og et lån.

Pr. september 2023 ligger skibet fortsat i Det Røde Hav og venter på at blive fjernet.

Konsekvenser af et olieudslip 
Hvis det ikke var lykkedes at redde det meste af olien ud, ville det have været et af de største olieudslip i historien, hvilket ville have påvirket skibstrafikken i Det Røde Hav, påvirke mulighederne for at give humanitær bistand til Yemen og ødelægge økosystemet (herunder fiskebestanden), som det kunne tage 25 år at genoprette.

Referencer 

Tankskibe
Thomas Waitz

Thomas Waitz (født 16. maj 1973 i Wien) er en østrigsk økologisk landmand, skovbruger og politiker for Die Grünen. Han har været bestyrelsesmedlem i De Europæiske Grønne (EGP) siden marts 2017 og har været medlem af Europa-Parlamentet siden november 2017 hvor han overtog pladsen efter Ulrike Lunaceks fratræden. Ved valget til Europa-Parlamentet i 2019 mistede han i første omgang sit mandat, men ved Brexit 31. januar 2020 overtog han et nyt mandat for Østrig. Han blev formand for De Europæiske Grønne sammen med Evelyne Huytebroeck 10. november 2019. Den 5. juni 2022 blev han genvalgt til formand sammen med den franske senator Mélanie Vogel.

Referencer 

Medlemmer af Europa-Parlamentet fra Østrig
Politikere fra Østrig
Adina-Ioana Vălean

Adina-Ioana Vălean (født 16. februar 1968) er en rumænsk politiker, der har været Europa-Kommissær for transport i von der Leyen-kommissionen siden 2019. Hun har tidligere været medlem af Europa-Parlamentet fra 2007 til 2019, hvor hun var formand for parlamentet udvalg for industri, forskning og energi i 2019.

Uddannelse 
Vălean har en kandidatgrad i europæiske integrations- og sikkerhedsstudier, postgraduate studier i national sikkerhed og forsvarsledelse og en bachelorgrad i matematik.

Politisk karriere 
Vălean er medlem af Det Nationalliberale Parti (PNL) i Rumænien og Det Europæiske Folkeparti. Hun blev valgt til Deputeretkammeret i Rumæniens parlament på Retfærdigheds- og Sandhedslisten for distriktet Călărași i 2004.

Vălean blev medlem af Europa-Parlamentet 1. januar 2007 ved Rumæniens optagelse i Den Europæiske Union. I hele sin tid i parlamentet var hun i Udvalget for Industri, Forskning og Energi; i 2019 blev hun udvalgets formand. I sin tid i udvalget var hun parlamentets ordfører for Connecting Europe Facility (CEF) og EU's roamingregler.

Fra 2014 til 2017 var Vălean en af Europa-Parlamentets næstformænd under ledelse af formand Antonio Tajani; i den egenskab var hun ansvarlig for informations- og kommunikationsteknologi. Hun var også formand for Udvalget om Miljø, Folkesundhed og Fødevaresikkerhed fra 2017 til 2019 og var medlem af Udvalget for Andragender fra 2009 til 2014.

Vălean var deltager i parlamentets delegationer til landene i Sydøsteuropa (2007-2009); Euronest Parlamentarisk Forsamling (2009-2014); og USA (fra 2014). Hun var også medlem af Transatlantic Legislators' Dialogue (TLD); det europæiske internetforum; og Europa-Parlamentets tværgående gruppe om langsigtede investeringer og genindustrialisering.

I november 2019 præsenterede Rumæniens centrum-højre-regeringen under premierminister Ludovic Orban Vălean og Siegfried Mureșan som kandidater til at blive landets næste EU-kommissær. Vălean blev efterfølgende valgt til at være EU-kommissær for transport af Europa-Kommissionsformand Ursula von der Leyen.

I begyndelsen af marts 2020 blev Vălean udpeget af von der Leyen til at deltage i kommissionens særlige taskforce for at koordinere EU's reaktion på COVID-19-pandemien.

Privatliv 
Vălean er gift med Crin Antonescu og har et barn.

Referencer 

Europa-Kommissærer fra Rumænien
Europa-Kommissærer 2019-2024
Medlemmer af Europa-Parlamentet fra Rumænien
Politikere fra Rumænien
Fladså

Fladså, Fladså Å eller Fladsåen er en sydsjællandsk å på omtrent 20,6 km. 

Fladså udspringer i Storskov øst for Sparresholm. Herfra løber den sydpå, mødes nordøst for Mogenstrup med Snesere Å, og løber derefter mod vest før den når sit udløb i bugten Fladstrand øst for Gavnø.

Fladså er velkendt blandt lystfiskere og anses som et attraktivt sted at fiske. Mange fiskere søger specifikt efter havørred og bækørred i åen.

I starten af 1800-tallet blev Fladså rettet ud og reguleret for at imødekomme landbrugets behov, hvilket dog havde en negativ indvirkning på biodiversiteten, herunder ørredbestanden.

I 2023 iværksatte Næstved Kommune og en række enkeltpersoner et projekt i samarbejde med Vordingborg Kommune, FGU Ringsted og Fishing Zealand for at redde den truede brakvandsgeddebestand i Fladsåen. Projektet involverede oversvømmelse af en eng ved åen i foråret med det mål at fremme gydningen af brakvandsgedderne. Projektet stod over for udfordringer som dæmningsbrud og farlige forhold for deltagerne, men trods disse udfordringer lykkedes det at udsætte syv store gedder i den nyoprettede sø, som senere fik mange små gedder. Projektets erfaringer blev omhyggeligt dokumenteret og vil blive anvendt til at vejlede kommende redningsprojekter for brakvandsgedder i området.

Kilder 

Vandløb på Sjælland
Næstved Kommunes geografi
Virginijus Sinkevičius

Virginijus Sinkevičius (født 4. november 1990 i Vilnius) Han har siden 2019 været Europa-Kommissær for miljø, hav og fiskeri i Von der Leyen-kommissionen.
Før udnævnelsen til Europa-Kommissær var han medlem af det litauiske parlament, Seimas, fra 2016-2019. Sinkevičius var Litauens økonominister fra 28. november 2017 til 31. december 2018 og derefter økonomi- og innovationsminister frem til han blev Europa-Kommissær.

Han er ikke medlem af et politisk parti, men blev stillet op til Seimas af centrum-højre partiet Lietuvos valstiečių ir žaliųjų sąjunga ("Litauens forbund for bønder og grønne").

Uddannelse 
Sinkevičius læste økonomi og internationale relationer 2009-2012 på Aberystwyth University i Wales og fik bachelorgrad. Han tog derefter en mastergrad i europæiske studier fra Maastricht Universitet i Holland 2012-2013.

Erhvervskarriere 
Fra 2012 til 2015 var Sinkevičius forfatter og redaktør på nyhedsportalen The Lithuanian Tribune. Han arbejdede ved Centre for European Policy Analysis (CEPA) i Washington, DC, USA 2013-2014 og for det litauiske postvæsen Lietuvos paštas i 2014. I 2015-2016 var han projektkoordinator for tildeling af koncession for litauiske lufthavne. I 2016 var han gruppeleder i den statslige organisation Invest Lithuania.

Privatliv 
Sinkevičius er gift og har et barn. Foruden litauisk taler han engelsk, russisk og polsk.

Referencer 

Europa-Kommissærer fra Litauen
Europa-Kommissærer 2019-2024
Ministre fra Litauen
Medlemmer af Seimas
Personer fra Vilnius